Timol-saak: Oudpolisieman misluk weer met aansoekJoao “Jan” Rodrigues in die hof. (Foto: Itumeleng English/ANA) Joao “Jan” Rodrigues (80), die voormalige veiligheidspolisielid wat vervolg word in verband met die dood van die apartheidsaktivis Ahmed Timol, se hernude poging om sy vervolging permanent te staak, het weer misluk. Rodrigues se aanvanklike aansoek om sy vervolging permanent te staak is verlede jaar ingedien en in Junie in die hooggeregshof in Johannesburg van die hand gewys. Hy het hierna teen die beslissing geappelleer. “Hierdie is ŉ betekenisvolle oorwinning, nie net vir Ahmed Timol se oorlede ouers nie, maar al die slagoffers van apartheidsera‑misdade,” het Imtiaz Cajee, ŉ neef van Timol, gesê. Rodrigues het aangevoer die hof het die verkeerde rigting ingeslaan deur 47 jaar na die voorval strafregtelike stappe teen hom in te stel, wat volgens hom inbreuk maak op sy reg op ’n regverdige verhoor. Hy het ook aangevoer die regter het nie die doelbewuste politieke inmenging op die hoogste politieke vlak oorweeg nie, wat die wesenlike vertraging veroorsaak het. Sy regsverteenwoordiger meen dit sou onbillik wees om Rodrigues te verhoor omdat die twee polisiemanne wat hom alleen saam met Timol in die vertrek agtergelaat het, dood is en dus nie kan getuig nie. Timol was 29 jaar oud toe hy in Oktober 1971 in Johannesburg in hegtenis geneem is. Hy is vyf dae later dood. Rodrigues is die laaste persoon wat Timol lewend gesien het. Sy getuienis was die kern van die ondersoek in 1972 wat bevind het Timol het sy eie lewe geneem toe hy van die tiende verdieping van die John Vorster-pleingebou in Johannesburg gespring het. Timol se familie het egter geweier om dié verduideliking vir sy dood te aanvaar en die uitspraak is in Oktober 2017 deur ŉ hof omgekeer ná ŉ lang veldtog deur sy familie. Daar is toe bevind dat hy vermoor is. Rodrigues is in Julie verlede jaar van die moord aangekla. Die saak is tot 28 September uitgestel.